Bæjarráð Akraneskaupstaðar hefur samþykkt tillögu um lengda viðveru fatlaðra grunnskólabarna . Samkvæmt henni munu börnin fá aðstöðu í Arnardal til frístunda frá því er skóla lýkur klukkan 14 og fram til klukkan 17 alla virka daga . Helga Gunnarsdóttir , sviðstjóri fræðslu - , tómstunda - og íþróttasviðs lagði tillöguna fyrir bæjarráð . Hún segir að ákveðið hafi verið að hafa starfið undir hatti Arnardals til að þessi hópur fái tilbreytingu eins og aðrir . „ Starfið hefst á mánudaginn og hefur Rut Rauterberg , kennari við Grundaskóla , verið ráðin til starfans . Hún er þroskaþjálfi og þúsundþjalasmiður , flautuleikari og smiður og allt þar á milli , og þess vegna eins og sniðin fyrir þetta verkefni . Hún mun vinna í samvinnu við Lúðvík Gunnarsson í Arnardal og bjóða upp á skemmtilegar tómstundar fyrir krakkana , “ segir Helga . Helga segir að lengd viðvera fatlaðra grunnskólabarna hafi lengi verið bitbein á milli ríkisvalds og sveitarfélaga . Sveitarfélög bjóða öllum skólabörnum til og með fjórða bekk upp á lengda viðveru og það hefur verið skilningur þeirra að lengd viðvera fatlaðra barna eftir fjórða bekk eigi að vera á hendi svæðiskrifstofa fatlaðra . Í desember náðist samkomulag á milli félagsmálaráðherra og Sambands sveitarfélaga á Íslandi um skiptingu kostnaðar . Samkomulagið er tímabundið til tveggja ára . Ríkisvaldið mun greiða 40% af launakostnaði við verkefnið og mun Akranesbær sækja um greiðslu til Jöfnunarsjóðs sveitarfélaga . Reiknað er með að hlutur ríkisins á önn verði um 700 þúsund krónur , en sækja þarf um á hverri önn . Helga segir að þrátt fyrir að skammur fyrirvari sé á verkefninu séu allir sammála um að láta þetta blessast . „ Við unnum skýrslu um málið í samvinnu við foreldra sex barna í sérdeild Brekkubæjarskóla . Tillögur okkar um fyrirkomulagið byggja á þeirri vinnu . Foreldrar geta valið um hvort þeir vilja nýta sér þjónustuna til fulls , frá 14 til 17 alla virka daga , eða hluta hennar . Við erum mjög spennt fyrir því að takast á við þetta verkefni og ætlum að gera þetta eins skemmtilegt fyrir krakkana og kostur er , “ segir Helga að lokum .